BEGRUNDELSE

1. BAGGRUND FOR FORSLAGET

•Forslagets begrundelse og formål

I september 2018 vedtog Rådet og Europa-Parlamentet to lovgivningsmæssige retsakter, en forordning om oprettelse af et europæisk system vedrørende rejseinformation og rejsetilladelse (ETIAS) og en ændring af forordningen om Europol med henblik på oprettelse af ETIAS.

Oprettelsen af ETIAS er en del af den indsats, der er gjort i de senere år for at øge borgernes sikkerhed og forhindre irregulær migration i et åbent Europa ved at sikre og hele tiden styrke forvaltningen af de ydre grænser,. Baggrunden for at oprette systemet fremgik af talen om Unionens tilstand fra 2016. Kommissionsformand Jean-Claude Juncker udtalte: "Vi vil også forsvare vore grænser med en streng kontrol af alle, som krydser grænserne. Hver gang en person rejser ind i eller ud af Den Europæiske Union, vil oplysninger om tid, sted og årsag blive registreret. Inden november [2016] vil vi fremsætte forslag om et europæisk system for rejseoplysninger – et automatiseret system med henblik på at afgøre, hvem der vil få lov at rejse ind i EU. På den måde vil vi vide, hvem der rejser til EU, før de ankommer her".

Med ETIAS vil manglen på informationer om rejsende, der er fritaget fra kravet om at være i besiddelse af visum, når de passerer de ydre grænser, blive afhjulpet. ETIAS vil fastlægge, hvorvidt tredjelandsstatsborgere, der er fritaget for visumpligt, opfylder betingelserne herfor, inden de rejser til Schengenområdet, og om deres indrejse udgør en risiko for sikkerheden eller for irregulær migration eller en høj risiko for epidemi. ETIAS vil også give rejsende tillid til, at de kan passere grænserne problemfrit. Om nødvendigt kan de nationale ETIAS-enheder nægte at give en ETIAS-rejsetilladelse.

Vurderingen af sådanne risici vil indebære en automatiseret behandling af de personoplysninger, der angives i ansøgningerne om rejsetilladelse. Det fastsættes i ETIAS-forordningen, at personoplysningerne i ansøgningerne vil blive sammenlignet med de oplysninger, der findes i registre, mapper eller indberetninger i et EU-informationssystem eller en EU-database (det centrale ETIAS-system, Schengeninformationssystemet (SIS), visuminformationssystemet (VIS), ind- og udrejsesystemet (EES) eller Eurodac), i Europoloplysningerne eller i INTERPOL's databaser (INTERPOL's database over stjålne og bortkomne rejsedokumenter (SLTD) eller INTERPOL's database over rejsedokumenter med tilknyttede notifikationer (TDAWN)).

Forordningens artikel 20 fastlægger, hvilken gruppe af data fra ETIAS-ansøgningsmapperne der kan anvendes til at søge i de andre systemer, men ikke alle disse data indsamles eller registreres på samme måde i de andre EU-informationsystemer og Europoldata. I ét system indsamles "rejsedokumentets udstedelsesland", mens samme data i et andet system registreres på en anden måde, f.eks. som "koden på tre bogstaver for det udstedende land". I andre tilfælde indsamles en kategori af data i et system, men ikke i et andet. F.eks. indsamles "ansøgerens forældres fornavn(e)" af ETIAS, men ikke i de fleste andre systemer, som ETIAS søger i.

På det tidspunkt, hvor ETIAS-forslaget blev vedtaget, var situationen med hensyn til de forskellige EU-informationssystemer, ETIAS skulle søge i, ligeledes anderledes end i dag. Da ETIAS-forslaget blev vedtaget, var det blevet foreslået at oprette to andre nye EU-informationsteknologisystemer: der var drøftelser i gang om EES-forordningen, og Kommissionens forslag om ECRIS-TCN-systemet skulle netop fremsættes. Hvad angår de eksisterende informationssystemer udviklede retsakterne om SIS sig grundet de foreslåede revisioner af de relevante SIS-retsregler i december 2016, som endelig blev vedtaget af de to lovgivere i november 2018. Omarbejdningen af Eurodacforordningen var også blevet foreslået af Kommissionen som led i reformen af det fælles europæisk asylsystem, men forslaget var endnu ikke blevet vedtaget af de to lovgivere. Den dag i dag er omarbejdningen af Eurodacforordningen endnu ikke blevet vedtaget af de to lovgivere.

Ud fra disse betragtninger hedder det i ETIAS-forordningens artikel 11, stk. 2, at: "De ændringer af retsakterne om oprettelse af EU-informationssystemerne, som er nødvendige for at etablere disses interoperabilitet med ETIAS, og tilføjelsen af tilsvarende bestemmelser i denne forordning skal være genstand for en separat retsakt."

Nærværende forslag har derfor til formål at fastlægge de tekniske ændringer, der er nødvendige for at oprette ETIAS-systemet fuldt ud, ved at ændre retsakterne om de EU-informationsteknologisystemer, som ETIAS søger i. Med forslaget fastlægges ligeledes de tilsvarende bestemmelser i og ændringer af ETIAS-forordningen.

For det første indeholder dette forslag ændringer af forordningen om ECRIS-TCN, som de to lovgivere for nylig nåede til "principiel enighed om". I overensstemmelse med den hensigt, som de to lovgivere gav udtryk for i ETIAS-forordningen, er det nu muligt i ETIAS at medtage de nødvendige bestemmelser om forbindelserne mellem ETIAS og ECRIS-TCN og at ændre ECRIS-TCN tilsvarende.

For det andet sigter forslaget også på at fastlægge forbindelserne mellem ETIAS og SIS. De reviderede relevante SIS-retsregler blev vedtaget i november 2018. Dette forslag indeholder de konsekvensændringer, der følger af vedtagelsen af de nye SIS-forordninger. I overensstemmelse med de nye relevante SIS-retsregler foreslås det at indføre en ny indberetningskategori for undersøgelseskontrol til vurdering af ansøgninger. Det foreslås ikke at indføre indberetningskategorien for tilbagesendelsesafgørelser, da sådanne indberetninger slettes, så snart en tilbagesendelsesafgørelse gennemføres. Det betyder, at personer, der ansøger om en ETIAS-tilladelse efter at have forladt EU – pr. definition – ikke vil være registreret i SIS med henblik på tilbagesendelse. For det tredje sigter dette forslag på at ændre EES-forordningen for rent teknisk at oprette dets forbindelse med ETIAS.

For det fjerde sigter forslaget også på at ændre VIS-forordningen, således at VIS kan modtage, behandle og besvare ETIAS-søgninger. Selv om Kommissionen allerede i maj 2018 fremsatte et forslag om at ændre VIS-forordningen for at opgradere databasen, foreslås det med nærværende forslag at ændre den gældende VIS-forordning, da forhandlingerne om forslaget om en opgradering af VIS ikke er tilstrækkeligt fremskredne. Skulle forslaget om at ændre VIS-forordningen blive vedtaget først, kan det blive nødvendigt at foretage tekniske ændringer af nærværende forslag for at tilpasse det til den ændrede VIS-forordning. Hvis nærværende forslag vedtages først, kan det blive nødvendigt at foretage tekniske ændringer af det forslag, der ændrer VIS-forordningen, inden det vedtages.

Det er efter vedtagelsen af både EES-forordningen og ETIAS-forordningen nu derudover nødvendigt at tilpasse den måde, hvorpå EES og ETIAS arbejder sammen på om måden, hvorpå EES og VIS er integreret med henblik på grænsekontrolproceduren og registrering af grænsepassager i EES. Dette vil rationalisere og forenkle grænsevagternes arbejde ved gennemførelse af en mere ensartet grænsekontrolprocedure for alle tredjelandsstatsborgere, der indrejser med henblik på et kortvarigt ophold.

Dette forslag omfatter dog ikke ændringerne vedrørende Eurodac, EU's database med oplysninger om asyl og irregulær migration, eftersom drøftelserne vedrørende lovgivningsforslaget fra maj 2016 om styrkelse af Eurodac endnu ikke er afsluttet. Endvidere er de data, der findes i det nuværende Eurodac ikke tilstrækkelige til ETIAS-formål, da Eurodac i dag kun lager biometriske data og et referencenummer, men ingen personoplysninger (f.eks. navn(e), alder og fødselsdato), som ville kunne bidrage til målene med ETIAS. I lovgivningsforslaget fra maj 2016 om en omarbejdning af Eurodacforordningen foreslås det at udvide formålet med databasen til at omfatte identifikation af tredjelandsstatsborgere med ulovligt ophold og personer, der er rejst ulovligt ind i EU. Det indeholder navnlig bestemmelser om lagring af personoplysninger såsom navn(e), alder, fødselsdato og nationalitet samt identitetspapirer. Disse identitetsdata er afgørende for at sikre, at Eurodac kan bidrage til målene med ETIAS.

Når de to lovgivere er nået til politisk enighed om omarbejdningen af Eurodacforordningen, vil den omarbejdede Eurodacforordning skulle suppleres med de nødvendige ændringer for at kunne forbinde Eurodac til ETIAS. Når de to lovgivere har vedtaget Kommissionens lovgivningsforslag om interoperabilitet mellem informationssystemerne for sikkerhed, grænseforvaltning og migrationsstyring, og når der er opnået politisk enighed om forslaget til en omarbejdning af Eurodacforordningen, vil Kommissionen desuden anvende samme fremgangsmåde med hensyn til de ændringer, der skal foretages for at gøre Eurodac til en del af de interoperable informationssystemer.

Endelig skal ETIAS i overensstemmelse med meddelelsen om "Stærkere og mere intelligente informationssystemer for grænser og sikkerhed" fra april 2016 bygge på en genanvendelse af de hardware- og softwarekomponenter, der er udviklet til EES. Det er også den fremgangsmåde, der er anvendt i lovgivningsforslagene om informationssystemernes interoperabilitet. Den tekniske udvikling af det fælles identitetsregister og den europæiske søgeportal, der påtænkes i lovgivningsforslagene om informationssystemernes interoperabilitet, vil skulle udvikles på grundlag af EES-komponenterne/ETIAS-komponenterne.

Dette forslag indeholder derfor ændringer af ETIAS-forordningen for at specificere, at det centrale ETIAS-system skal bygge på hardware- og softwarekomponenterne i EES-systemets central system, således at der oprettes et fælles identitetsregister til lagring af alfanumeriske identitetsoplysninger om både ETIAS-ansøgere og tredjelandsstatsborgere, der er registreret i EES. Dette fælles identitetsregister vil blive grundlaget for gennemførelsen af det fælles identitetsregister, når de to lovgivere vedtager lovgivningsforslagene om informationssystemernes interoperabilitet. Indtil den europæiske søgeportal bliver tilgængelig, vil der ved den automatiske behandling af ETIAS-ansøgninger desuden i en overgangsperiode blive benyttet et værktøj, som vil danne grundlaget for udviklingen og gennemførelsen af den europæiske søgeportal.